b'\n_START_ARTICLE_\nVadi El Garf\n_START_SECTION_\nOdkritje\n_START_PARAGRAPH_\nStarove\xc5\xa1ke zgradbe v Vadi El Garfu so znane najmanj od leta 1832, ko jih je odkril J.G. Wilkinson. Odkril je niz galerij, vsekanih v skalo, za katere je domneval, da so gr\xc5\xa1ke katakombe. V 50. letih 20. stoletja je za\xc4\x8dela dele mesta raziskovati skupina francoskih amaterskih arheologov in najdi\xc5\xa1\xc4\x8de poimenovala Rod El Havaga. Med sue\xc5\xa1ko krizo so arheologe  pregnali z najdi\xc5\xa1\xc4\x8da. Njihova odkritja, objavljena leta 2008, so spodbudila nadaljnje raziskave, ki so se za\xc4\x8dele leta 2011 pod vodstvom Pierrea Talleta s pari\xc5\xa1ke Sorbonne in Gregoryja Marouarda z Orientalskega instituta v Chicagu. Aprila 2013 so arheologi objavili odkritje starove\xc5\xa1kega pristani\xc5\xa1\xc4\x8da in ve\xc4\x8d deset papirusov. Papirusi so s konca vladavine faraona Keopsa (okoli 2560-2550 pr. n. \xc5\xa1t.) in zato najstarej\xc5\xa1i, ki so jih do zdaj na\xc5\xa1li v Egiptu.\n_START_SECTION_\nPristani\xc5\xa1\xc4\x8de\n_START_PARAGRAPH_\nPristani\xc5\xa1ki kompleks sestavljajo okoli 150 m dolg kamnit pomol ali nasip, ki je ob oseki \xc5\xa1e viden, orientacijsko znamenje iz nakopi\xc4\x8denega kamenja, nenavadna zgradba velikosti 60 x 30 m, razdeljena na 13 dolgih prostorov, katere namen ni znan, in 25 do 30 skladi\xc5\xa1\xc4\x8dnih galerij, vsekanih v apnen\xc4\x8daste izdanke bolj na celini. Omenjena zgradba je najve\xc4\x8dja faraonska zgradba, do zdaj odkrita na obali Rde\xc4\x8dega morja. Skladi\xc5\xa1\xc4\x8dne galerije so dolge od 16 do 34 m,  \xc5\xa1iroke okoli 3 m in visoke 2,5 m._NEWLINE_V galerijah je le\xc5\xbealo ve\xc4\x8d \xc4\x8dolnov in delov jader, nekaj vesel in veliko kosov vrvi. Pod vodo so na\xc5\xa1li 25 kamnitih sider, v domnevnem skledi\xc5\xa1\xc4\x8du pa \xc5\xa1e 99 sider.  Odkritje sider v njihovem prvotnem okolju je bilo prvo v arheologiji Starega kraljestva.  Na ve\xc4\x8d sidrih so bili hieroglifi, ki so verjetno predstavljali imena ladij, katerim so pripadala. _NEWLINE_Pristani\xc5\xa1\xc4\x8de je bilo izhodi\xc5\xa1\xc4\x8de za potovanja iz celinskega Egipta v rudnike na ju\xc5\xbenem Sinaju. \xc5\xa0pekulira se tudi, da bi lahko bilo izhodi\xc5\xa1\xc4\x8de za plovbo v skrivnostno de\xc5\xbeelo Punt. Pristani\xc5\xa1\xc4\x8de je bilo zgrajeno med vladanjem faraona Keopsa (2589\xe2\x80\x932566 pr. n. \xc5\xa1t.), katerega ime je napisano na nekaj velikih kamnitih blokih na najdi\xc5\xa1\xc4\x8du. To pomeni, da je bilo pristani\xc5\xa1\xc4\x8de ve\xc4\x8d kot 1000 let starej\xc5\xa1e od drugega najstarej\xc5\xa1ega znanega pristani\xc5\xa1\xc4\x8da. Nekaj znakov ka\xc5\xbee, da je bilo v rabi \xc5\xa1e v zgodnji Peti dinastiji, potem pa je bilo opu\xc5\xa1\xc4\x8deno.\n_START_SECTION_\nVr\xc4\x8di in papirusi\n_START_PARAGRAPH_\nArheologi so na najdi\xc5\xa1\xc4\x8du odkrili veliko kamnitih vr\xc4\x8dev za shranjevanje \xc5\xbeivil in vode, tkanine in zbirko ve\xc4\x8d sto fragmentov papirusov. Na \xc5\xa1tevilnih vr\xc4\x8dih so bila imena lastnikov ali ladij. Vr\xc4\x8di so bili izdelani iz posebne vrsta laporja. Vr\xc4\x8de iz tega gradiva so \xc5\xbee pred tem odkrili na drugih najdi\xc5\xa1\xc4\x8dih iz \xc4\x8cetrte dinastije, tudi v Tel Ras Budranu na nasprotni obali Sue\xc5\xa1kega zaliva._NEWLINE_Izredno ohranjenih je deset papirusov. Ve\xc4\x8dina dokumentov je iz leta 13. Keopsovega \xc5\xa1tetja \xc5\xbeivine in opisuje, kako je dr\xc5\xbeavna administracija delila \xc5\xbeivila in potreb\xc5\xa1\xc4\x8dine egip\xc4\x8danskim potnikom. Posebej zanimiv dokument je Mererjev dnevnik, ki opisuje dnevna  opravila delavcev, ki so gradili Keopsovo piramido. Raziskovalci so z njegovo pomo\xc4\x8djo rekonstruirali tri mesece Mererjevega \xc5\xbeivljenja in dobili vpogled v vsakdanje \xc5\xbeivljenje v \xc4\x8dasu \xc4\x8cetrte dinastije. Papirusi so najstarej\xc5\xa1i do zdaj v Egiptu odkriti papirusi.\n_START_SECTION_\nBivali\xc5\xa1\xc4\x8da\n_START_PARAGRAPH_\n500 m severozahodno od pristani\xc5\xa1\xc4\x8da so tri skupine zgradb. Pravokotna gradnja in razpored prostorov po celi\xc4\x8dnem vzorcu ka\xc5\xbeeta, da so bile stanovanjske zgradbe.'